b'\n_START_ARTICLE_\nLauantain toivotut levyt\n_START_PARAGRAPH_\nLauantain toivotut levyt on levytoivekonsertti ja Yleisradion vanhin yh\xc3\xa4 l\xc3\xa4hetett\xc3\xa4v\xc3\xa4 radio-ohjelma. Sen ensimm\xc3\xa4inen l\xc3\xa4hetys kuultiin 2. marraskuuta 1935. Alkuper\xc3\xa4inen l\xc3\xa4hetysaika oli klo 17.00. Nykyisin  ohjelmaa l\xc3\xa4hetet\xc3\xa4\xc3\xa4n Yle Radio 1:ss\xc3\xa4 lauantaisin klo 18.10\xe2\x80\x9319.00. _NEWLINE_Ohjelmassa toteutetaan kuuntelijoiden musiikkitoiveita tavallisesti 10\xe2\x80\x9312 kappaleen verran. Ohjelmassa ei ole varsinaista juontajaa, vaan kunkin kappaleen soitua loppuun radiokanavan kuuluttaja lukee sen tekij\xc3\xa4tiedot. L\xc3\xa4hetysaika on kautta vuosikymmenten jakautunut kahteen osaan: alkupuoliskolla soitetaan enimm\xc3\xa4kseen klassista musiikkia, loppupuoliskolla populaarimusiikkia. Klassisen musiikin puolikkaan on katsottu palvelevan Yleisradion teht\xc3\xa4v\xc3\xa4\xc3\xa4 kansaa sivist\xc3\xa4v\xc3\xa4n\xc3\xa4 laitoksena. _NEWLINE_Aikana ennen televisiota, populaarimusiikin osuuden radion musiikkitarjonnasta ollessa niukkaa, ohjelman suosio oli aivan omaa luokkaansa. Ohjelma onkin sy\xc3\xb6pynyt syv\xc3\xa4lle suurten ik\xc3\xa4luokkien ja heit\xc3\xa4 vanhempien polvien muistoihin._NEWLINE_Soitetut kappaleet kuulutetaan vasta j\xc3\xa4lkik\xc3\xa4teen, ja t\xc3\xa4m\xc3\xa4 suo kuuntelijoille mahdollisuuden tunnistamisyritykseen ja vaikkapa tietokilpailunomaiseen arvuutteluun soivasta musiikista._NEWLINE_Lauantain toivottuja levyj\xc3\xa4 toimitti alkuun ohjelman keksinyt ja Yleisradion levyst\xc3\xb6n perustanut Alvar Andstr\xc3\xb6m 1935\xe2\x80\x931954, sitten Cay Idstr\xc3\xb6m 1954\xe2\x80\x931965. Idstr\xc3\xb6m muisteli ohjelman 60-vuotisp\xc3\xa4iv\xc3\xa4n\xc3\xa4 1995, miten ihmisten levytoiveet pysyiv\xc3\xa4t vuodesta toiseen niin samoina, ett\xc3\xa4 samat levyt olisi voinut soittaa joka ohjelmassa. Kiertoa kuitenkin saatiin aikaan esimerkiksi niin, ett\xc3\xa4 huippusuosittua Miliza Korjuksen kappaletta \xe2\x80\x9dWarum?\xe2\x80\x9d sai soittaa vain kolmen viikon v\xc3\xa4lein. Muita kestosuosikkeja olivat Tapio Rautavaaran \xe2\x80\x9dOntuva Eriksson\xe2\x80\x9d ja \xe2\x80\x9dIsois\xc3\xa4n olkihattu\xe2\x80\x9d. Maisteri Andstr\xc3\xb6m suosi saksalaisia marsseja ja schlagereita, jotka sotien j\xc3\xa4lkeen laitettiin Yleisradiossa soittokieltoon p\xc3\xa4\xc3\xa4johtaja Hella Wuolijoen m\xc3\xa4\xc3\xa4r\xc3\xa4yksest\xc3\xa4._NEWLINE_Lauantain toivottujen levyjen 75-vuotisjuhlaohjelma l\xc3\xa4hetettiin 30. lokakuuta 2010. Tavanomaisen toivekonsertin p\xc3\xa4\xc3\xa4tytty\xc3\xa4 oli kolmen tunnin mittainen syntym\xc3\xa4p\xc3\xa4iv\xc3\xa4ohjelma. T\xc3\xa4ss\xc3\xa4 suorassa l\xc3\xa4hetyksess\xc3\xa4 vieraina olivat s\xc3\xa4velt\xc3\xa4j\xc3\xa4, muusikko Pirjo Bergstr\xc3\xb6m, tutkija Kaarina Kilpi\xc3\xb6 ja musiikkitoimittaja Paavo Helist\xc3\xb6. Toimittajana oli Jake Nyman, \xc3\xa4\xc3\xa4nitarkkailijana Joonatan Kotila ja tuottajana Tuuli Saarakkala.'